Γνωμοδότηση για την πρόταση απόφασης του Συμβουλίου για την έγκριση των τροποποιήσεων του καταστατικού της κοινής επιχείρησης Joint European Torus (JET)

(96/C 18/10)

Στις 7 Ιουλίου 1995, και σύμφωνα με το άρθρο 170 της Συνθήκης περί ιδρύσεως της Ευρωπαϊκής Κοινότητας Ατομικής Ενέργειας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής σχετικά με την παραπάνω πρόταση.

Το τμήμα ενέργειας, πυρηνικών θεμάτων και έρευνας, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 26 Σεπτεμβρίου 1995, με βάση εισηγητική έκθεση του κ. Lyons.

Κατά την 329η σύνοδο ολομέλειας (συνεδρίαση της 25ης Οκτωβρίου 1995) η Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

1. Οι προταθείσες τροποποιήσεις είναι :

α) η παράταση της λειτουργίας της κοινής επιχείρησης Joint European Torus (JET) για τρία χρόνια, δηλαδή από την 1η Ιανουαρίου 1997 έως το τέλος του 1999 7

β) η προσχώρηση του φινλανδικού Κέντρου Τεχνολογικής Ανάπτυξης στην κοινή επιχείρηση JET 7

γ) η τροποποίηση του καταστατικού της JET λόγω της από 1ης Ιανουαρίου 1995 ένταξης στην ΕΕ της Σουηδίας, η οποία ως « τρίτο κράτος » ήταν πλήρως συνδεδεμένη με το πρόγραμμα θερμοπυρηνικής σύντηξης της Ευρατόμ και

δ) η έγκριση ορισμένων αλλαγών στη διατύπωση του καταστατικού της JET, οι οποίες θα το ευθυγραμμίσουν πλήρως με τη Συνθήκη για την Ευρωπαϊκή Ένωση.

2. Οι τροποποιήσεις που αναφέρονται στα σημεία α), β) και γ) έχουν διοικητικό χαρακτήρα και εγκρίνονται.

3. Όσον αφορά την πρώτη τροποποίηση, η ΟΚΕ, την εποχή που καθόριζε τη γνωμοδότησή της για το ειδικό πρόγραμμα για την έρευνα και την εκπαίδευση στον τομέα της ελεγχόμενης θερμοπυρηνικής σύντηξης (1994-1998) - γνωμοδότηση που υιοθετήθηκε στις 14 Σεπτεμβρίου 1994 () - γνώριζε ότι επανεξεταζόταν το θέμα του κατά πόσο ήταν σκόπιμο να παραταθεί η λειτουργία της κοινής επιχείρησης JET.

4. Το αποτέλεσμα της εν λόγω επανεξέτασης ήταν να προταθεί η παράταση της λειτουργίας της JET για τρία χρόνια, προκειμένου να συγκεντρωθούν περισσότερρα επιστημονικά δεδομένα που θα χρησίμευαν στο σχεδιασμό του Διεθνούς Πειραματικού Θερμοπυρηνικού Αντιδραστήρα (ITER), η κατασκευή του οποίου προβλέπεται για την επόμενη φάση του σχετικού διεθνούς προγράμματος.

4.1. Βασιζόμενη στην πρόταση αυτή, την οποία υποστήριξε και η Συμβουλευτική Επιτροπή για το Πρόγραμμα Θερμοπυρηνικής Σύντηξης (CCPF), η Επιτροπή πρότεινε την τροποποίηση που αναφέρεται ανωτέρω στο σημείο 1.α). Τα επιστημονικά επιχειρήματα που προβάλλονται προς υποστήριξη της πρότασης της Επιτροπής αναλύονται στο μέρος ΙΙΙ της αιτιολογικής έκθεσης.

5. Το κόστος για τη Euratom από την παράταση της λειτουργίας της κοινής επιχείρησης JET εκτιμάται σε 240 εκ. Ecu περίπου, και θα καλυφθεί από τους πόρους που προβλέπονται για το Πρόγραμμα Θερμοπυρηνικής Σύντηξης (1994-1998), όπως αποφασίστηκε από το Συμβούλιο στις 8 Δεκεμβρίου 1994() () (βλέπε σημείο 7 της αιτιολογικής έκθεσης και ιδιαιτέρως τη δήλωση ότι « η παράταση της κοινής επιχείρησης JET δεν θα είχε νέες δημοσιονομικές επιπτώσεις »).

6. Δεδομένου ότι είχε ήδη εγκρίνει το σύνολο των δαπανών που είχαν προβλεφθεί για την εκτέλεση του Προγράμματος Θερμοπυρηνικής Σύντηξης για την περίοδο 1994-1998 και δεδομένου ότι το πρόγραμμα παραμένει αμετάβλητο, η ΟΚΕ δεν έχει λόγους να αντιταχθεί στην πρόταση της Επιτροπής όσον αφορά την τροποποίηση των λεπτομερειών του εσωτερικού επιστημονικού προγράμματος ή στη συνακόλουθη παράταση της λειτουργίας της κοινής επιχείρησης JET.

Βρυξέλλες, 25 Οκτωβρίου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. C 393 της 31. 12. 1994, σ. 139.

() ΕΕ αριθ. L 331 της 21. 12. 1994, σ. 22.